**OPSOMMING VAN COVID-REGULASIES WAT KERKE RAAK**

Goeienaand almal! 4 Februarie 2021

Uit talle navrae wat ons ontvang het blyk dat daar tog nog/weer onduidelikheid bestaan oor wat ons kerke mag doen onder die huidige aangapaste Vlak 3-Regulasies en wat nie.

Ek gee graag die volgende opsomming, en hoop dit help. Van die punte wat ek noem is nie as sodanig in die regulasies vervat nie, maar kan daaruit afgelei word of is met amptenare bevestig. Onthou egter dat ‘n mens altyd op ‘n bepaalde plek ‘n bepaalde wetstoepasser kan kry wat van ander oortuiging is.

Ek gee dit hier in die e-posteks, sowel as in ‘n aangehegte dokument. As daar wel ‘n foutjie in is, onthou: dis ‘n tikfout nie ‘n spelfout nie!

Ook belangrik is dat die verbreking van ‘n regulasie oor samekomste nie as sodanig ‘n wetsoortreding is en tot inhegtenisneming of kriminele rekord kan lei nie. Indien ‘n versoek deur ‘n wetstoepasser dat ‘n bepaalde samekoms moet ontbind geïgnoreer word of hy in sy pligte belemmer word, is dit ‘n strafbare oortreding.

**Eredienste:**

* **Buitelug: Toegelaat tot 100** persone. Die koster en die dominee se hond gesluit!
* **Binneshuis: Toegelaat tot 50** persone, maar nie meer as 50% van kapasiteit van gebou nie.
* Eredienste mag **terselfdertyd in twee lokale** op dieselfde perseel gehou word, solank die twee lokale van mekaar geskei is en besoekers uit die twee lokale nie dieselfde tyd dieselfde uitgang gebruik nie.
* **Daar mag meer as een diens per dag** gehou word, solank sanitering tussen dienste plaasvind.
* Die **normale protokol** geld: Sosiale afstand, sanitering van kerkgebou, dra van masker.
* Die **ingangsdril het nie verander nie**: Koors meet, hande was by ingang, opteken in register. Indien u die lidmaat gewoon laat teken by sy naam op die gemeentelys, sy temperatuur invul met ‘n spasie vir een regmerkie onder ‘n kolom wat die vrae wat op registervorms gevra word alles saamvat, bv. “Ek verklaar dat ek geen Covid-simptome onder lede het nie en nie die afgelope twee weke in aanraking was met iemand wat Covid-positief is nie”. Besoekers moet hul selfoonnommers invul, dit behoort voldoende te wees.
* **Ons mag sing!** Van die eerste Vlak 3 reeds.

**Sakramente:**

* Die regulasie was regdeur al die vlakke dieselfde. Godsdienstige handelinge of rituele wat naby liggaamlike kontak vereis, is verbode.
* Na my mening kan **doop sowel as nagmaal** op so ‘n wyse bedien word data aan die regulasie voldoen word.

**Katkisasie:**

* Daar is nie ‘n spesifieke regulasie daaroor nie.
* Ek sou reken die vereistes vir godsdienstige samekomste en die protocol vir opvoedkundige instellings sal hier geld.

**Teedrink na die tyd:**

* Dit sal as ‘n “**social gathering**” beskou word, wat onder die huidige vlak 3 regulasies nie mag plaasvind nie.

**Kerkraad- en Kommissievergaderings:**

* Dit sal as ‘n “*business meeting”* geklassifiseer word en kon onder die vorige Vlak 3 inperking (tot Maandag) reeds plaasvind.

**Kantoor en admin**

* Dieselfde reëls as vir die werksplek sal hier geld, met die beroep dat werk wat tuis verrig kan word sover moontlik tuis verrig moet word.

**Meerdere vergaderings:**

* Dit sal as ‘n “*business meeting”* geklassifiseer word en kon onder die vorige Vlak 3 inperking (tot Maandag) reeds plaasvind

**Huisbesoek en pastorale werk:**

* **Daar is niks wat dit verbied nie,** en die normale protokol van masker dra en afstand behoort te geld.

**Hospitaalbesoeke:**

* Die regulasies verbied dit nie, maar **elke inrigting het sy eie reëls** in die verband na gelang van plaaslike omstandighede wat eerbiedig moet word.

**Ouetehuisbesoeke:**

* Die regulasies verbied dit nie, maar **elke inrigting het sy eie reëls** in die verband na gelang van plaaslike omstandighede wat eerbiedig moet word.
* **Godsdiensoefeninge** by tehuise word as ‘n godsdienstige byeenkoms beskou.

**Informele gemeentesamekomste:**

* **‘n Grys area.** Kan as ‘n sosiale byeenkoms gesien word en verbode wees, of dalk as ‘n godsdienstige byeenkoms met die vereistes daarvoor.

**Beweging en reis:**

* **Geen verbod nie,** onderhewig aan die aandklokreël wat van 23:00 tot 04:00 geld.

**Begrafnisse:**

* **Diens in kerkgebou** mag plaasvind **sowel as seremonie by die graf.**
* **Getallebeperking: 50.** (Binne of buite, twee-lokale toegewing sal nie hier geld nie)
* **Normale protokolle** geld. (Masker, 1,5m afstand, sanitering)
* **Geen na-die-diens byeenkoms nie.** Beperkte samesyn van famlie en naby persone kan natuurlik privaat plaasvind, maar na my aanvoeling in baie klein getalle. (Anders word dit ‘n “*private gathering”* wat uit is.
* **Maksimum duur: Twee ure.**
* **Geen nagwake toegelaat nie.**
* **Liggame** van persone wat aan Covid gesterf het, hoef nie in **digte plastieksak** gebêre word nie.

**Huwelike:**

* **Dieselfde reëls** as vir ‘**n godsdienstige byeenkoms** sal geld vir die bevestigingsdiens.
* **Vir die onthaal sal die reëls vir restourante, venues ens. geld.**
* **Binnelandse Sake registreer tans nie huwelike nie,** om groot opeenhoping van mense in toue te voorkom. Dit beteken egter nie dat huwelike nie bevestig kan word nie. Die huwelik is wetlik geldig wanneer jy as huweliksbevestiger dit bevestig het. Die feit dat die wet vereis dat huwelike binne 72 uur na bevestiging geregistreer moet word, is, met permissie gesê, nie jou probleem nie, maar Binnelandse Sake s’n. Lig asb net die huwelikspaartjie in dat registrasie vir doeleindes van nuwe ID dokumente of paspoorte eers later sal plaasvind.
* Oor ***social distancing* tydens die wittebrood** kon ek nêrens iets raaklees nie!

Dis waaraan ek nou kan dink. As van u dalk iets kan byvoeg wat ek uitgelaat het, laat weet gerus.

Soos regulasies verander, hopelik verslap word, sal ons in die toekoms na hierdie dokumentjie verwys.

Broedergroete, met die bede dat die Here die Covid-virus sal tem sodat ons weer ten volle as lede van die gemeente van die Here in sy Naam sal kan vergader.

Cassie Aucamp